Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2019/C 325/08)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„PASTA DI GRAGNANO“

EÚ č.: PGI-IT-00870-AM01 – 25.10.2018

CHOP ( ) CHZO ( X )

1. Skupina žiadateľov a oprávnený záujem

Consorzio di Tutela della Pasta di Gragnano Via Vittorio Veneto, 20 80054 Gragnano (NA) ITALIA Telefón: +39 0810108908 E-mail: info@consorziogragnanocittadellapasta.it

Organizácia Consorzio di Tutela della Pasta di Gragnano IGP je oprávnená predložiť žiadosť o zmenu v zmysle článku 13 ods. 1 ministerskej vyhlášky Decreto del Ministero delle politiche agricole alimentari e forestali č. 12511 zo 14. októbra 2013.

2. Členský štát alebo tretia krajina

Taliansko

3. Položky v špecifikácii, ktorých sa zmena týka

— ☐ Názov výrobku — ☒ Opis výrobku — ☐ Zemepisná oblasť — ☐ Dôkaz o pôvode — ☒ Spôsob výroby — ☐ Súvislosť — ☒ Označovanie — ☒ Iné [kontroly]

4. Typ zmeny (zmien)

— ☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012. — ☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

Opis výrobku

Bod 2.2 článku 2 špecifikácie a súvisiaci bod 3.2 jednotného dokumentu:

„2.2 Chemické vlastnosti: — obsah vlhkosti: menší ako 12,5 % v konečnom výrobku, — minimálne výživové hodnoty na 100 g suchého výrobku: energetická hodnota 1 486 KJ 350 Kcal, bielkoviny 13 g, sacharidy 73 g, tuky 1 g, popol max. 0,86 %.“

sa menia takto:

„2.2 Chemické vlastnosti: — obsah vlhkosti: menší ako 12,5 % v konečnom výrobku — bielkoviny minimálne 13 % sušiny — popol max. 0,86 % sušiny“

Touto zmenou sa vypúšťajú odkazy na výživové hodnoty, ktoré priamo nesúvisia s kvalitatívnymi vlastnosťami výrobku „Pasta di Gragnano“. Informácie týkajúce sa „energetickej hodnoty“, sacharidov a obsahu tuku budú v každom prípade dostupné spotrebiteľom, pretože budú uvedené v tabuľke výživových hodnôt vyžadovanej v nariadení (EÚ) č. 1169/2011. Parametre vzťahujúce sa na vlhkosť, bielkoviny a popol, ktoré sú hlavnými chemickými vlastnosťami výrobku „Pasta di Gragnano“, sú preto zachované. Na umožnenie presnejšieho merania sa ďalej spresňuje, že percentuálny obsah bielkovín a popola je založený na sušine.

Spôsob výroby

Táto veta v článku 5 špecifikácie a v súvisiacom bode 3.3 jednotného dokumentu:

„Krupica získaná z tvrdej pšenice, ktorá sa používa na výrobu cestovín s CHZO ‚Pasta di Gragnano‘, musí mať tieto vlastnosti:

— obsah vlhkosti: menší ako 15 % v konečnom výrobku,

— minimálne výživové hodnoty na 100 g suchého výrobku: energetická hodnota 1 486 KJ 350 Kcal, bielkoviny 13 g, sacharidy 73 g, tuky 1 g, popol max. 0,86 %.“

sa mení takto:

„Krupica získaná z tvrdej pšenice, ktorá sa používa na výrobu cestovín s CHZO ‚Pasta di Gragnano‘, musí mať tieto vlastnosti:

— obsah vlhkosti: menší ako 15 % v konečnom výrobku

— bielkoviny min. 13 % sušiny

— popol max. 0,86 % sušiny“

Ako už bolo vysvetlené v súvislosti so zmenou článku 2, cieľom tejto zmeny je vypustiť parametre, ktoré nie sú charakteristické pre kvalitu cestovín „Pasta di Gragnano“. Hlavné vlastnosti krupice získanej z tvrdej pšenice (hlavnej zložky cestovín „Pasta di Gragnano“) sú preto zachované a spresňuje sa, že obsah bielkovín a popola je založený na sušine.

Výrobný proces v posledných rokoch preukázal, že je ťažké vymedziť minimálne hodnoty výživových prvkov, ktoré sa v potravinách kombinujú. V prípade tabuľky výživových hodnôt cestovín vedie zvýšenie obsahu bielkovín k zníženiu obsahu sacharidov. Na účely opisu kvalitatívnych vlastností cestovín z tvrdej pšenice je potrebné uviesť iba minimálny obsah bielkovín.

Táto veta v článku 5 špecifikácie výrobku:

„SUŠENIE: fáza sušenia sa líši v závislosti od tvaru cestovín, v každom prípade sa však teplota pohybuje v rozmedzí od 40 do 80 °C a čas v rozmedzí od 6 do 60 hodín.“

sa mení takto:

„SUŠENIE: fáza sušenia sa líši v závislosti od tvaru cestovín, v každom prípade sa však teplota pohybuje v rozmedzí od 40 do 85 °C a čas v rozmedzí od 4 do 60 hodín.“

Maximálna teplota sa zvýšila z „80 °C“ na „85 °C“ a minimálny čas sušenia sa skrátil zo „6 hodín“ na „4 hodiny“ na základe skúseností získaných pri výrobnom procese, pretože sa preukázali problémy s dodržiavaním maximálnej teploty sušenia 80 °C a minimálneho šesťhodinového času sušenia, najmä po zavedení nových tvarov cestovín so špecifickými rozmermi a tvarmi.

Aj keď sú tieto zmeny v súlade s tradičnou výrobnou metódou a nebudú mať žiadny vplyv na vlastnosti konečného výrobku, budú lepšie odrážať realitu procesu výroby cestovín s CHZO „Pasta di Gragnano“.

Označovanie

Táto veta v článku 8 špecifikácie a v súvisiacom bode 3.6 jednotného dokumentu:

„Na cestoviny „Pasta di Gragnano“ sa používajú rôzne druhy balení: kartónové škatule, priesvitné vrecká alebo balenia z materiálov rastlinného pôvodu alebo z iných recyklovateľných materiálov povolených podľa pravidiel EÚ. Balenia môžu mať hmotnosť 125 g, 250 g, 500 g, 1 kg alebo 2 kg.“

sa mení takto:

„Na cestoviny „Pasta di Gragnano“ sa používajú rôzne druhy balení: kartónové škatule, priesvitné vrecká alebo balenia z materiálov rastlinného pôvodu alebo z iných potravinárskych materiálov povolených podľa pravidiel EÚ. Balenia majú minimálnu hmotnosť od 100 g (3,5274 oz) do 5 000 g (176,3698 oz) a ich hmotnosť sa môže vyjadriť v iných merných jednotkách, ako sú jednotky používané v EÚ.“

Touto zmenou sa výraz „recyklovateľných“ nahradil výrazom „potravinárskych … povolených podľa pravidiel EÚ“. Týmto sa objasňujú pravidlá balenia v špecifikácii vymedzením vhodnejšieho regulačného rámca.

Odstránilo sa aj explicitné vymedzenie hmotnosti balenia (125 g, 250 g, 500 g, 1 kg alebo 2 kg) a nahradilo sa minimálnou hmotnosťou 100 g a maximálnou hmotnosťou 5 000 g. To umožňuje uviesť hmotnosť pomocou iných merných jednotiek, ako sú jednotky používané v EÚ. V súlade s dereguláciou nominálnych množstiev pre spotrebiteľsky balené potravinové výrobky táto zmena prevádzkovateľom umožní rozhodnúť o hmotnosti balenia na základe dopytu na trhu. Zvýšenie maximálnej hmotnosti takisto zlepší používanie CHZO v hotelovom, reštauračnom a stravovacom sektore (HORECA).

Možnosť uviesť hmotnosť v iných merných jednotkách, ako sú jednotky používané v EÚ, takisto uľahčí vývoz výrobku (napr. unca v USA) a zvýši používanie v hotelovom, reštauračnom a stravovacom sektore (HORECA).

Táto veta v článku 8 špecifikácie a v súvisiacom bode 3.6 jednotného dokumentu:

„Na etiketách umiestnených na obaloch sa musia jasným a čitateľným tlačeným písmom rovnakej veľkosti uvádzať tieto údaje:

a) „Pasta di Gragnano“ a „Indicazione Geografica Protetta“ (chránené zemepisné označenie) alebo akronym „IGP“ (CHZO);

b) názov, obchodné meno a adresa baliarne alebo výrobcu.“

sa mení takto:

„Na etiketách umiestnených na obaloch sa musia jasným a čitateľným tlačeným písmom rovnakej veľkosti uvádzať tieto údaje:

a) „Pasta di Gragnano“ a „Indicazione Geografica Protetta“ (chránené zemepisné označenie) alebo akronym „IGP“ (CHZO);

b) adresa výrobcu.“

Slová „názov, obchodné meno a“ boli vypustené, aby bolo povinné uviesť výrobcu, ktorý nie je vždy rovnaký ako hospodársky subjekt uvádzajúci výrobok na trh.

Táto veta v článku 8 špecifikácie výrobku:

„Môžu sa používať výrazy odkazujúce na spoločnosti, názvy, obchodné mená a súkromné značky, pokiaľ nemajú pochvalný charakter a pravdepodobne nezavádzajú spotrebiteľa.“

sa mení takto:

„K chránenému zemepisnému označeniu nie je dovolené pridávať pochvalné slová, aby nedošlo k zavádzaniu spotrebiteľov.“

Malo by sa objasniť, že používanie výrazov pochvalného významu popri označení by bolo v rozpore s článkom 7 nariadenia (EÚ) č. 1169/2011 o čestných informačných postupoch, pretože by to mohlo naznačovať, že určité cestoviny s CHZO majú osobitné vlastnosti, keď v skutočnosti takéto vlastnosti majú všetky cestovinové výrobky, na ktoré sa vzťahuje chránené zemepisné označenie Gragnano.

Táto veta v článku 8 špecifikácie výrobku:

„Veľkosť loga musí byť primeraná rozmerom balenia a jeho vlastné pomery strán sa nesmú meniť.“

sa mení takto:

„Veľkosť loga musí byť primeraná rozmerom balenia a pomery strán uvedené ďalej sa nesmú meniť.“

Nahradenie slovného spojenia „jeho vlastné“ spojením „uvedené ďalej“ je iba štylistickou zmenou, pretože nemení existujúci obsah, ale jeho cieľom je iba jasnejšie vymedziť, ako sa logo musí používať.

Iné

Kontroly

Táto veta v článku 7 špecifikácie výrobku:

„Autorizovaný kontrolný orgán v súlade s článkami 10 a 11 nariadenia (EÚ) č. 510/2006 overuje dodržiavanie podmienok tejto špecifikácie výrobku. Kontrolným orgánom, ktorý bol poverený úlohou overovať rôzne fázy procesu výroby produktov s označením „Pasta di Gragnano“, je Certiquality S.r.l., so sídlom na Via Gaetano Giardino 4, 20123 Miláno (Tel. 02 80691716).“

sa mení takto:

„Kontrolný orgán v súlade s článkami 36 a 37 nariadenia (EÚ) č. 1151/2012 kontroluje, či výrobok spĺňa požiadavky špecifikácie. Zodpovedným orgánom je: CSQA Certificazioni srl – IČ DPH 02603680246 – Via San Gaetano 74 – 36016 Thiene (VI). Tel. 0445.313011, Fax 0445.313070 – Web: http://www.csqa.it; certifikovaný e-mail: csqa@legalmail.it; e-mail: regolamentato@csqa.it.“

Touto zmenou sa aktualizujú odkazy na právne predpisy a kontrolný orgán podľa nariadenia (EÚ) č. 1151/2012.

JEDNOTNÝ DOKUMENT

„PASTA DI GRAGNANO“

EÚ č.: PGI-IT-00870-AM01 – 25.10.2018

CHOP ( ) CHZO ( X )

1. Názov:

„Pasta di Gragnano“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 2.5 Cestoviny

3.2. Opis výrobku, na ktorý sa vzťahuje názov uvedený v bode 1

„Pasta di Gragnano“ je výrobok získaný zmiešaním krupice z tvrdej pšenice a vody z miestneho kolektora podzemnej vody.

Predávajú sa rôzne druhy cestovín. Všetky z nich sú tradičné a vznikli vďaka tvorivosti výrobcov cestovín z oblasti Gragnano.

Výrobok musí mať pri dodaní na spotrebu tieto vlastnosti:

Fyzické charakteristiky:

— vonkajší vzhľad: homogénny, bez bielych či čiernych škvŕn, bez vzduchových bublín, trhlín alebo rezov, bez plesní, lariev, parazitov či cudzorodých telies

— prierez: sklovitý

— farba: slamovožltá

— drsnosť: typická pre používanie bronzových matríc

Po uvarení má výrobok s CHZO „Pasta di Gragnano“ tieto vlastnosti:

— konzistencia: pevná, no pružná

— homogenita uvareného výrobku: jednotná

— odolnosť v priebehu varenia: dobrá – dlho ostávajú pevné

— lepivosť: žiadna alebo nepatrná

Chemické vlastnosti:

obsah vlhkosti: menší ako 12,5 % v konečnom výrobku

bielkoviny min. 13 % sušiny popol max. 0,86 % sušiny

Organoleptické vlastnosti:

— chuť: lahodná s typickou chuťou tvrdej pšenice

— vôňa: zrelého obilia

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Krupica získaná z tvrdej pšenice, ktorá sa používa na výrobu cestovín s CHZO „Pasta di Gragnano“, musí mať tieto vlastnosti:

obsah vlhkosti: menší ako 15 % v konečnom výrobku

bielkoviny min. 13 % sušiny popol max. 0,86 % sušiny

Krupica získaná z tvrdej pšenice sa zmiešava s vodou, ktorej množstvo nepresahuje 30 % celej zmesi. Potom sa cesto dostatočne dlho miesi, aby sa zaistila jeho jednoliatosť a pružnosť.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Proces výroby cestovín „Pasta di Gragnano“ sa skladá z týchto krokov: miešanie a miesenie, lisovanie alebo pretláčanie matricou, sušenie, chladenie a stabilizácia, ktoré sa všetky uskutočňujú na území obce Gragnano v provincii Neapol.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Balenie sa musí vykonávať v oblasti do dvadsiatich štyroch hodín po výrobe, jednak aby sa predišlo strate vlhkosti, čo by mohlo mať negatívny vplyv na organoleptické vlastnosti výrobku, a jednak z dôvodu, že strata vlhkosti a manipulácia počas prepravy by spôsobili poškodenie alebo polámanie rôznych tvarov cestovín. Na cestoviny „Pasta di Gragnano“ sa používajú rôzne druhy balení: kartónové škatule, priesvitné vrecká alebo balenia z materiálov rastlinného pôvodu alebo z iných potravinárskych materiálov povolených podľa pravidiel EÚ. Balenia majú minimálnu hmotnosť od 100 g (3,5274 oz) do 5 000 g (176,3698 oz) a ich hmotnosť sa môže vyjadriť v iných merných jednotkách, ako sú jednotky používané v EÚ.

3.6. Špecifické pravidlá označovania výrobku, na ktorý sa vzťahuje registrovaný názov

Na etiketách umiestnených na obaloch sa musia jasným a čitateľným tlačeným písmom rovnakej veľkosti uvádzať tieto údaje:

a) „Pasta di Gragnano“ a „Indicazione Geografica Protetta“ (chránené zemepisné označenie) alebo akronym „IGP“ (CHZO);

b) adresa výrobcu;

c) logo označenia „Pasta di Gragnano“:

d) logo sa musí používať v spojení s chráneným zemepisným označením a so symbolom Európskej Únie. Toto logo sa môže vytlačiť aj v čierno-bielej alebo monochromatickej verzii alebo v negatíve.

4. Stručné vymedzenie zemepisnej oblasti

Oblasť výroby cestovín s chráneným zemepisným označením CHZO „Pasta di Gragnano“ zahŕňa celé územie obce Gragnano v provincii Neapol.

5. Súvislosť so zemepisnou oblasťou

Mesto Gragnano je už od 16. storočia známe vďaka výrobe cestovín z tvrdej pšenice. Z historického hľadiska dosiahla výroba cestovín v tomto meste taký význam, že ovplyvnila územné plánovanie. Keď sa v polovici 19. storočia realizoval nový plán mesta, šírka ulíc a výška budov boli navrhnuté tak, aby sa zlepšilo prúdenie vetra, a tým uľahčilo sušenie cestovín.

Pri výrobe cestovín sa v meste Gragnano od začiatku používali bronzové matrice. Táto osobitosť podnietila výrobu rôzne tvarovaných matríc, čo umožnilo výrobu rozličných tvarov cestovín, ktoré sa vďaka predstavivosti miestnych obyvateľov spojili s anekdotami alebo miestnymi príbehmi.

Vody pochádzajúcej z neďalekého pohoria Monti Lattari bolo okrem toho vždy dostatok. Tento zdroj nepochybne napomohol pri výrobe cestovín, a to ako nevyhnutná zložka pridávaná ku krupici pri príprave cesta, ale preto, že voda poháňala mlynské kolesá mlynov, v ktorých sa mlelo obilie na múku.

Dôkazom toho je údolie Valle dei Mulini di Gragnano (Údolie gragnanských mlynov), kde je možné dodnes obdivovať pozostatky týchto stavieb, kedysi používaných pri výrobe cestovín „Pasta di Gragnano“.

Vďaka svojej dlhej tradícii výroby cestovín je mesto Gragnano známe aj ako mesto cestovín.

Cestoviny „Pasta di Gragnano“ sú typické svojím drsným povrchom, na ktorom sa lepšie zachytia rôzne omáčky a ktorý umožňuje, aby boli cestoviny uvarené „al dente“.

Okrem toho sú tieto cestoviny vďaka originalite svojich tvarov, ktoré sú výtvorom tvorivosti miestnych výrobcov cestovín, pre spotrebiteľov ľahko rozpoznateľné.

Žiadosť o uznanie výrobku s CHZO „Pasta di Gragnano“ je založená na jeho dobrom mene a sláve. Cestoviny „Pasta di Gragnano“ sú známe vďaka tradičnému spôsobu výroby s použitím bronzových matríc.

Vďaka týmto matriciam majú cestoviny drsný povrch, ktorý im pomáha lepšie absorbovať omáčky a iné prísady. Počas fázy lisovania ostáva cesto vplyvom bronzu z matríc v kontakte s matricou, čím dochádza k vytvoreniu drobných rýh, vďaka ktorým môžu uvarené cestoviny ľahko absorbovať a udržať v sebe omáčku. Zväčší sa tak aj ich povrch prichádzajúci do kontaktu s chuťovými pohárikmi, v dôsledku čoho sa lepšie prejavia vlastnosti surovín a zároveň sa zachová typická chuť a vôňa pšenice.

Vďaka týmto vlastnostiam spolu s veľkým množstvom originálnych tvarov, ktoré vytvorili šéfkuchári špecializujúci sa na cestoviny, sa výrobky „Pasta di Gragnano“ tešia veľkej obľube u profesionálnych šéfkuchárov aj spotrebiteľov, dôkazom čoho sú mnohé články uverejnené v časopisoch o gastronómii a varení. Ako príklad možno uviesť článok s názvom „La pasta dei grandi chef“ uverejnený v časopise „Cucina Gourmet“ (s. 122 – 124, Ed. Edifim, 2010), článok „La pasta di Gragnano“ uverejnený v gastronomickom sprievodcovi „L’Italia del Gambero Rosso“ (s. 89, Ed. Sole 24 Ore, 2007) alebo článok „La pasta Artigianale: aziende storiche“ uverejnený v sprievodcovi „Adesso pasta“ (s. 54 – 55, Altraecomomia, 2010). Okrem týchto publikácií vyšli ďalšie články v denníkoch, napríklad „Sfida fra chef con la pasta di Gragnano“ (La Repubblica – 21. júna 2012), „Italie: À Gragnano la vie rêvée des pâtes“ (Le Monde – 17. decembra 2010), „A Gragnano tutti pazzi per la pasta“ (Corriere della sera – Doveviaggi.it – február 2012), „Spaghetti, penne e rigatoni: dalla ‚base‘ alle 5 stelle“ (Corriere della sera – 25. apríla 2012), „Pasta Diva“ (Corriere della sera – itinerari gastronomici – 6. októbra 2010).

Aj napriek rozšíreniu teflónových matríc sa v meste Gragnano dodnes zachovalo používanie bronzových matríc. Hoci teflón skutočne uľahčuje proces výroby, nedá sa ani porovnať s prvkami tradičných metód výroby cestovín v meste Gragnano, na ktorých je založené dobré meno výrobku „Pasta di Gragnano“.

Okrem toho treba poukázať na pozornosť, ktorú výrobcovia cestovín v meste Gragnano venujú tomu, aby zabezpečili správny priebeh fázy sušenia. Ide o dedičstvo z minulosti, keď sa cestoviny umiestňovali na sušiaky postavené vonku na uliciach mesta Gragnano. Vďaka správnemu postupu počas fázy sušenia sa vylepšuje konzistencia cestovín pri varení a zachováva sa tak ich chuť a aróma.

Už nejaký čas sa v meste Gragnano koná tematické podujatie, počas ktorého sa v uliciach predvádzajú staré postupy výroby cestovín „Pasta di Gragnano“.

Historické texty a bibliografie týkajúce sa výrobku „Pasta di Gragnano“ dokazujú, že jeho výroba siaha až do 16. až 17. storočia. Počas Kráľovstva oboch Sicílií v polovici 19. storočia sa chýr o cestovinách z mesta Gragnano a o pracovitosti a odbornosti obyvateľov, ktorí sa podieľali na ich výrobe, rozšíril po celom území tohto kráľovstva.

V období pred zjednotením Talianska bola výroba cestovín v meste Gragnano prekvitajúcim odvetvím, pričom približne 100 tovární zamestnávalo viac ako 70 % aktívneho miestneho obyvateľstva.

Od začiatku minulého storočia sa označenie „Pasta di Gragnano“ stalo dobre známym v hovorovom jazyku aj v obchode v takej miere, že maloobchodníci z Florencie, Turína a Milána, ako aj zo zahraničia objednávajú tento výrobok už dlhé roky vo veľkom množstve.

Odkaz na uverejnenie špecifikácie

(Článok 6 ods. 1 druhý pododsek tohto nariadenia)

Ministerstvo začalo vnútroštátne námietkové konanie tým, že uverejnilo žiadosť o zmenu týkajúcu sa CHZO „Pasta di Gragnano“ v Úradnom vestníku Talianskej republiky č. 170 z 24. júla 2018. Úplné znenie špecifikácie výrobku je dostupné na tomto webovom sídle:

http://www.politicheagricole.it/flex/cm/pages/ServeBLOB.php/L/IT/IDPagina/3335

alebo:

priamo na domovskej stránke Ministerstva poľnohospodárskej, potravinárskej a lesníckej politiky (http://www.politicheagricole.it) po kliknutí na odkaz „Qualità e sicurezza“ (Kvalita a bezpečnosť) v pravom hornom rohu obrazovky a ďalej na odkaz „Disciplinari di Produzione all’esame dell’UE“ (Špecifikácie predložené na preskúmanie EÚ).

(1) Ú. v. EÚ L 343, 14.12.2012, s. 1.